## Pravilnik o izmjenama i dopunama Pravilnika o diplomatskim i službenim putovnicama i vizama Republike Hrvatske

### NN 43/1999 (5.5.1999.), Pravilnik o izmjenama i dopunama Pravilnika o diplomatskim i službenim putovnicama i vizama Republike Hrvatske

# MINISTARSTVO VANJSKIH POSLOVA

Na temelju članka 44. Zakona o putnim ispravama hrvatskih
državljana (»Narodne novine« broj 53/91, 26/93
i 29/94) ministar vanjskih poslova, uz suglasnost ministra unutarnjih
poslova, donosi

## PRAVILNIK

### O IZMJENAMA I DOPUNAMA PRAVILNIKA O DIPLOMATSKIM I SLUŽBENIM PUTOVNICAMA I VIZAMA REPUBLIKE HRVATSKE

Članak 1.

U Pravilniku o diplomatskim i službenim putovnicama i vizama
Republike Hrvatske (»Narodne novine« broj 32/93 i 43/94)
članak 4. mijenja se i glasi:

»Diplomatska putovnica izdaje se Predsjedniku Republike Hrvatske
i članovima njegove obitelji neovisno o svrsi putovanja.«

Članak 2.

Iza članka 4. dodaje se članak 4a. koji glasi:

»Diplomatska putovnica izdaje se sljedećim dužnosnicima
Republike Hrvatske utvrđenim ovim člankom, njihovim
supružnicima i djeci, neovisno o svrsi putovanja:

1. predsjedniku Hrvatskoga državnog sabora

2. predsjedniku Županijskog doma Hrvatskoga državnog
sabora

3. predsjedniku Vlade Republike Hrvatske, potpredsjednicima Vlade
i ministrima

4. predstojniku Ureda predsjednika Republike Hrvatske

Članak 3.

Članak 5. mijenja se i glasi:

»Diplomatska putovnica može se izdati sljedećim
dužnosnicima Republike Hrvatske i drugim osobama utvrđenim
ovim člankom samo za potrebe određenog službenog
putovanja u inozemstvo:

1. predstojniku Ureda za nacionalnu sigurnost

2. načelniku glavnog stožera oružanih snaga Republike
Hrvatske

3. predsjedniku Ustavnog suda Republike Hrvatske

4. predsjedniku Vrhovnog suda Republike Hrvatske

5. guverneru Hrvatske narodne banke

6. glavnom državnom revizoru

7. ravnatelju Hrvatske izvještajne službe

8. državnom odvjetniku Republike Hrvatske

9. gradonačelniku Grada Zagreba

10. sucima Ustavnog suda Republike Hrvatske

11. predsjedniku Upravnog suda Republike Hrvatske

12. dužnosnicima u Uredu predsjednika Republike i Državnom
protokolu koje imenuje Predsjednik Republike

13. zamjenicama ministra državnih ministarstava

14. pučkom pravobranitelju Republike Hrvatske

15. državnom pravobranitelju Republike Hrvatske

16. zastupanicima u Hrvatskom državnom saboru

17. zamjenicima ministara

18. pomoćnicima ministara državnih ministarstava

19. pomoćnicima ministara

20. ravnateljima državnih upravnih organizacija

21. tajniku Zastupničkog doma Hrvatskoga državnog
sabora

22. tajniku Županijskog doma Hrvatskoga državnog sabora

23. tajniku Vlade Republike Hrvatske

24. tajnicima državnih ministarstava

25. tajnicima ministarstava

26. predsjedniku Hrvatske gospodarske komore

27. predsjedniku Hrvatske obrtničke komore.

Članak 4.

Članak 6. mijenja se i glasi:

»Diplomatska putovnica može se izdati za određeno
službeno putovanje u inozemstvo i:

1. pročelnicima Odjela Državnog protokola pri Uredu
predsjednika Republike, Vladi, Hrvatskom državnom saboru,
Ministarstvu vanjskih poslova i Ministarstvu obrane;

2. djelatnicima neposrednog osobnog osiguranja Predsjednika Republike
Hrvatske, na pisani zahtjev predstojnika Ureda Predsjednika;

3. državnim službenicima u Ministarstvu vanjskih poslova
koji su postavljeni u službenička zvanja I. vrste
na više koji obavljaju diplomatske ili konzularne poslove,
te državnim službenicima imenovanim na položaje
u skladu s propisima o sustavu državne uprave, propisima
o državnim službenicima i namještenicima i Zakonom
o vanjskim poslovima odnosno državnim službenicima postavljenim
u diplomatska zvanja utvrđena Zakonom o vanjskim poslovima,
te Pravilnikom o unutarnjem redu službe vanjskih poslova;

4. djelatnicima diplomatskih misija i konzularnih ureda Republike
Hrvatske u inozemstvu koji su postavljeni u diplomatska odnosno
konzularna zvanja utvrđena Zakonom o vanjskim poslovima, te
Pravilnikom o unutarnjem redu službe vanjskih poslova, kao
i njihovim supružnicima i djeci ako s njima zajedno trajno
borave u inozemstvu tijekom obavljanja dužnosti, kao i vojnim
izaslanicima i pomoćnom vojnom osoblju koji se upućuju
u diplomatske misije Republike Hrvatske u inozemstvu u skladu
s propisima o oružanim snagama Republike Hrvatske, kao i
njihovim supružnicima i djeci ako s njima zajedno trajno
borave u inozemstvu tijekom obavljanja dužnosti;

5. diplomatskim kuririma;

6. osobama koje se po odluci nadležnog državnog tijela
Republike Hrvatske upućuju na rad u međunarodne organizacije
u svojstvu dužnosnika diplomatskog ranga u tim organizacijama,
te njihovim supružnicima i djeci ako s njime zajedno trajno
borave u inozemstvu tijekom obavljanja dužnosti.

Članak 5.

Članak 7. mijenja se i glasi:

»Diplomatska putovnica se može, iznimno, uz prethodnu
suglasnost Predsjednika Republike Hrvatske, izdati za određeno
službeno putovanje u inozemstvo, i osobama koje nisu navedene
u člancima 4., 4a, 5. i 6. Pravilnika, a kada to zahtijevaju
interesi nacionalne sigurnosti i obrane Republike Hrvatske.«

Članak 6.

Članak 8. mijenja se i glasi:

»Službena putovnica može se izdati za određeno
službeno putovanje u inozemstvo:

1. državnim službenicima i namještenicima
koji nisu obuhvaćeni člankom 6. točkom 3.
Pravilnika;

2. djelatnicima diplomatskih misija i konzularnih ureda Republike
Hrvatske u inozemstvu koji nisu obuhvaćeni člankom
6. točkom 4. Pravilnika, kao i njihovim supružnicima
i djeci ako s njima zajedno trajno borave u inozemstvu tijekom
obavljanja dužnosti.

3. djelatnicima osobnog osiguranja dužnosnika iz članka
4a. Pravilnika, na pisani zahtjev ministra unutarnjih poslova.

Članak 7.

Članak 9. mijenja se i glasi:

»Službena putovnica se može, iznimno, uz prethodnu
suglasnost ministra vanjskih poslova i ministra unutarnjih poslova,
izdati za određeno službeno putovanje u inozemstvo, i
osobama koje nisu navedene u članku 8. Pravilnika, a kada
to zahtijevaju interesi nacionalne sigurnosti i obrane Republike
Hrvatske.«

Članak 8.

Članak 10. mijenja se i glasi:

»Dijete koje živi u zajedničkom kućanstvu
s roditeljima koji su nositelji prava na diplomatsku putovnicu
sukladno članku 4a Pravilnika može biti nositelj diplomatske
putovnice do završetka redovnog školovanja, a najkasnije
do navršene 27. godine života.

Dijete koje živi u zajedničkom kućanstvu s roditeljima
koji su nositelji prava na diplomatsku putovnicu sukladno članku
6. točka 4. i 6. Pravilnika može biti nositelj diplomatske
putovnice ako s njima zajedno trajno boravi u inozemstvu tijekom
obnašanja dužnosti i ako se u inozemstvu redovno školuju,
a najduže do navršene 27. godine života.

Dijete koje živi u zajedničkom kućanstvu s roditeljima
koji su nositelji prava na službenu putovnicu sukladno članku
8. točka 2. Pravilnika može biti nositelj službene
putovnice ako s njima zajedno trajno boravi u inozemstvu tijekom
obnašanja dužnosti i ako se u inozemstvu redovno školuje,
a najduže do navršene 27. godine života.«

Članak 9.

U članku 11. stavak 1. mijenja se i glasi:

»Pravo na diplomatsku ili službenu putovnicu prestaje
nositelju tih putovnica kada prestanu postojati uvjeti predviđeni
Pravilnikom, na osnovu kojih je nositelj ostvario pravo na putovnicu.«

Iza stavka 3. dodaje se stavak 4. koji glasi:

»U slučajevima iz stavka 1., 2. i 3. ovog članka,
po prestanku prava na diplomatsku ili službenu putovnicu,
nadležno državno tijelo dužno je vratiti izdanu
diplomatsku ili službenu putovnicu radi poništenja.
Ukoliko povrat diplomatske ili službene putovnice ne bude
izvršen u roku od 60 dana od dana kada su prestali postojati
uvjeti predviđeni Pravilnikom s osnova kojih je nositelj ostvario
pravo na diplomatsku ili službenu putovnicu, Ministarstvo
vanjskih poslova može takvu diplomatsku ili službenu
putovnicu proglasiti nevažećom po službenoj dužnosti,
o trošku nadležnog državnog tijela po čijem
je zahtjevu diplomatska ili službena putovnica izdana.«

Članak 10.

Članak 12. mijenja se i glasi:

»Diplomatska viza izdaje se:

1. nositeljima diplomatske putovnice iz članka 4. Pravilnika,
s rokom važenja od jedne godine, za više putovanja;

2. nositeljima diplomatske putovnice iz članka 4a. Pravilnika,
njihovim supružnicima i djeci, s rokom važenja od jedne
godine, za više putovanja, na pisani zahtjev nadležnog
državnog tijela;

3. nositeljima diplomatske putovnice iz članka 5. Pravilnika
s rokom važenja u pravilu od šest, a najduže na
rok do godine dana, za jedno ili više putovanja, ovisno o
potrebama službe, na pisani zahtjev nadležnog državnog
tijela.«

Članak 11.

Članak 13. mijenja se i glasi:

»Diplomatska viza izdaje se:

1. osobama iz članka 6. točka 1. i 2. Pravilnika
s rokom važenja od šest mjeseci, za više putovanja,
na zahtjev nadležnog državnog tijela;

2. osobama iz članka 6. točka 3. Pravilnika s rokom
važenja od jedne godine za više putovanja;

3. osobama iz članka 6. točka 4. Pravilnika s rokom
važenja do četiri godine, za više putovanja,
ovisno o potrebama službe i trajanju njihovog mandata;

4. osobama iz članka 6. točka 5. Pravilnika s rokom
važenja od jedne godine za više putovanja;

5. osobama iz članka 6. točka 6. Pravilnika s rokom
važenja do četiri godine za više putovanja, ovisno
o potrebama službe i trajanju njihovog mandata, na zahtjev
nadležnog državnog tijela;

6. osobama iz članka 7. Pravilnika s rokom važenja
u pravilu od šest mjeseci, a najduže na rok od godine
dana, za jedno ili više putovanja, ovisno o potrebama službe.

Članak 12.

Iza članka 13. dodaje se članak 13a. koji glasi:

»Službena viza izdaje se:

1. osobama iz članka 8. točke 1. Pravilnika s rokom
važenja od jedne godine za više putovanja;

2. osobama iz članka 8. točke 2. Pravilnika s rokom
važenja do četiri godine, za više putovanja,
ovisno o potrebama službe i trajanju njihovog mandata;

3. osobama iz članka 8. točke 3. Pravilnika s rokom
važenja u pravilu od tri mjeseca, a najduže na rok od
šest mjeseci, za jedno ili više putovanja, ovisno o
potrebama službe, na zahtjev nadležnog državnog
tijela;

4. osobama iz članka 9. Pravilnika s rokom važenja
u pravilu od šest mjeseci, a najduže na rok od godine
dana, za jedno ili više putovanja, ovisno o potrebama službe.

Članak 13.

U članku 15. stavak 1. i 2. mijenjaju se i glase:

»Zahtjev za izdavanje diplomatske ili službene putovnice
ili za produžavanje važenja vize, podnosi Ministarstvu
vanjskih poslova nadležno državno tijelo, uz predočenje
odgovarajućeg dokaza o upućivanju osobe na službeno
putovanje u inozemstvo.

Predočenje dokaza iz stavka 1. nije potrebno za osobe iz
članka 4., 4a, te članaka 7. i 9. Pravilnika.«

U stavku 3. riječ »najmanje« zamjenjuje se riječju
»najkasnije«.

Članak 14.

U članku 16. iza riječi »određeno«
dodaje se riječ »službeno«.

Članak 15.

Članak 20. mijenja se i glasi:

»Sadržaj diplomatske vize propisan je obrascem 3 koji
je pravokutnog oblika sa zaobljenim rubovima, veličine
10,5x7,5 cm.

Obrazac vize sadrži: oznaku »REPUBLIKA HRVATSKA«,
oznaku serije i serijski broj vize, grb Republike Hrvatske otisnut
na srebrnoj foliji s kružnim mikro tekstom »Republika
Hrvatska« te oznaku »DIPLOMATSKA VIZA««.

Obrazac diplomatske vize sadrži i prostor za upis podataka
po rubrikama koje su otisnute na hrvatskom, francuskom i engleskom
jeziku, i to kako slijedi: važnost vize od - do, broj ulazaka,
dužinu boravka, mjesto izdavanja, datum izdavanja, broj putovnice,
tip vize, prostor za primjedbe te prostor za potpis službene
osobe i tisak pečata«.

Članak 16.

Iza članka 20. dodaje se članak 20a. koji glasi:

»Sadržaj službene vize propisan je obrascem 3a.
koji je pravokutnog oblika sa zaobljenim rubovima, veličine
10,5x7,5 cm.

Obrazac vize sadrži: oznaku »REPUBLIKA HRVATSKA«,
oznaku serije i serijski broj vize, grb Republike Hrvatske otisnut
na srebrnoj foliji s kružnim mikro tekstom »Republika
Hrvatska« te oznaku »SLUŽBENA VIZA««.

Obrazac službene vize sadrži i prostor za upis podataka
po rubrikama koje su otisnute na hrvatskom, francuskom i engleskom
jeziku, i to kako slijedi: važnost vize od - do, broj ulazaka,
dužinu boravka, mjesto izdavanja, datum izdavanja, broj putovnice,
tip vize, prostor za primjedbe te prostor za potpis službene
osobe i tisak pečata«.

Članak 17.

Obrasci 3 i 3a iz članaka 15. i 16. ovog pravilnika otisnuti
su uz ovaj pravilnik i čine njegov sastavni dio.

Članak 18.

Osobe kojima je u skladu s Pravilnikom važećim do dana
stupanja ovog pravilnika izdana diplomatska ili službena
putovnica, a koje u skladu s odredbama ovog pravilnika prestaju
biti nositelji prava na diplomatsku i službenu putovnicu,
mogu se koristiti izdanom diplomatskom ili službenom putovnicom
do isteka roka važenja u putovnici unesene vize, a najduže
šest mjeseci od dana stupanja na snagu ovog pravilnika.

Nadležna državna tijela po čijem su zahtjevu
osobama iz stavka 1. ovog članka izdane diplomatske ili
službene putovnice, dužna su iste vratiti Ministarstvu
vanjskih poslova radi razduženja i poništenja.

Članak 19.

Ovaj pravilnik stupa na snagu osmog dana od dana objave u »Narodnim
novinama«.

Klasa: 011-02/98-03/11
Urbroj: 521-03-05-02/01-99-11
Zagreb, 19. travnja 1999.

Potpredsjednik Vlade i
ministar vanjskih poslova
**dr. Mate Granić,** v. r.

![](dodatni/372144.jpg)

Pravilnik, NN 43/1999-853